અમેરિકા અને યુરોપમાં વૃદ્ધોની વધારે કાળજી લેવામાં આવે છે અને તેમની સંભાળ લેવાય છે તેવી વાતો સાંભળીને આપણે અફસોસ કરતાં હોઈએ છીએ. વાત ખોટી નથી, પણ અમેરિકાના વૃદ્ધો એક બીજી બાબતમાં છેતરાઈ રહ્યાં છે અને તેના કિસ્સા હાલમાં વધી રહ્યાં છે. વૃદ્ધો સાથે આર્થિક છેતરપિંડી થાય છે અને તેમની મરણમૂડી પડાવી લેવાય ત્યારે પાછલી જિંદગીમાં તેમની મુશ્કેલીઓમાં વધારો થાય છે તેવી ચિંતા ત્યાંની સંસ્થાઓ અને સરકારો કરવા લાગી છે. આવા કેસોમાં અસામાન્ય વધારો થયો છે તેથી ચિંતાનું કારણ વધ્યું છે અને તેના વિશે મીડિયામાં વધુ લખાવા પણ લાગ્યું છે. અખબારોમાં એવા કિસ્સા પ્રગટ થતા રહે છે, કે કઈ રીતે બચતની રકમ વૃદ્ધો પાસેથી પડાવી લેવાઈ હોય. આ કિસ્સાઓ જોઈએ ત્યારે ભારતમાં પણ વૃદ્ધો સાથે આવું થતું હશે તેવો વિચાર આવી જાય. જોકે ભારતમાં હજી પણ કુટુંબ વૃદ્ધોને સાચવે છે એટલે અને વૃદ્ધો સ્વતંત્રી રીતે વાપરી શકે તેટલી મૂડી પણ નથી હોતી તે બાબતોથી વાત જુદી પડે છે.